от проф. д-р Боряна Георгиева Туманова,

Софийски университет „Св. Климент Охридски“,

член на научно жури със заповед на Ректора на СУ № РД-38-215/03.05.2022 г. за представената научна продукция за заемане на академична длъжност „професор“ по Методика на обучението по физическо възпитание в област на висше образование 1. Педагогически науки, професионално направление 1.3 Педагогика на обучението по…

Кандидат: доц. д-р Веселина Георгиева Иванова

***Информация за конкурса***

Конкурсът е обявен за „професор“ Методика на обучението по физическо възпитание. За него е представена информация на сайта на Тракийски университет - Стара Загора. Публикувана е информация в ДВ, бр. 30/15.04.2022 г. Всички законови разпоредби са спазени.

В конкурса участва, като единствен кандидат доц. д-р Веселина Георгиева Иванова.

***Кратка информация за кандидата***

Кандидатът доцент Веселина Георгиева Иванова, д-р, е преподавател в Тракийски университет - Стара Загора по дисциплините „Теория и методика на физическото възпитание в 1.-4.клас“, „Теоретични основи на физическото възпитание“, „Методика на физическото възпитание в ПНУВ“, „Биологични закономерности и социални функции на двигателната дейност“, „Български народни хора“. До 2008 г. е провеждала учебно-тренировъчен процес с представителен отбор по плуване на Тракийския университет. Майстор на спорта по плуване е от 1977 г.

Завършва висшето си образование във ВИФ „Георги Димитров“ – бакалавър и магистър (1980 – 1984 г) с две специалности: учител по физическо възпитание и треньор по плуване, както и допълнителна специалност „Спортна журналистика“ (1983-1984 г.). Започва преподавателската си кариера в Тракийски университет от 1988 г., като старши преподавател по физическо възпитание и спорт в Педагогически факултет. През 2005 г. защитава дисертация на тема „Парадигма за ценностни ориентации на студентите към физическата култура”,“ и придобива научна степен „Доктор“. От 2011 г. до сега заема академичната длъжност „доцент“.

Изпълнява ръководни длъжности : Ръководител катедра ПНУП от 2016 година до днес. Член на Контролния съвет на Тракийски университет от 2019 година до днес. Зам. Председател на Общото събрание на Тракийски университет (мандат 2015-2019) г.

Преподавателска дейност: Кандидатът за професор доц. Веселина Иванова има 34-годишен преподавателски опит (лекционни курсове, семинарни и практически упражнения) в Тракийски университет – Стара Загора, Педагогически факултет. Преподава на студенти - бакалаври и магистри. Изпълнява аудиторната си заетост с учебни програми по следните дисциплини: Теоретични основи на физическото възпитание и спорта.- редовно и задочно обучение; Методика на физическо възпитание в предучилищна и начална училищна възраст - редовно и задочно обучение; Теория и методика на физическото възпитание в 1-4 клас - редовно обучение; Двигателен тренинг и адаптирана физическа активност - редовно обучение; Биологични закономерности и социални функции на двигателната дейност – задочно обучение; Методически аспекти на физическото възпитание в 1.-4. клас - задочно обучение. Автор е на учебна програма по Български народни хора.

Научна, проектна, редакционна и обществена дейност: доц. Иванова е научен ръководител е на 2 докторанти и 25 успешно защитили дипломанти. Ръководител е на 7 научно изследователски проекта. Член е на научния борд на сп. „Research in Kinesiology“издавано от Федерация на спортните педагози от Северна Македония. Има пет участия по програма Еразъм за преподавателска мобилност.

***Обща характеристика на представените материали***

Кандидатът е представил за участие в конкурса за „професор“ следните документи и списък с 30 публикации.: 1 монография, 27 статии в научни списания (от които 3 са реферирани и индексирани в световно известни бази данни с научна информация), 2 публикувани глави от колективни монографии, 1 учебник, автобиография, дипломи, удостоверение за трудов стаж, справка за изпълнение на МНИ, справка за цитирания, приносни моменти, резюмета на рецензираните публикации и други. Публикациите са свързани с научното направление. Авторският дял на научните трудове се изразява в 13 самостоятелни публикации и 17 в съавторство. 6 от трудовете са написани на български език, 25 на английски. Автора е цитиран в научни издания, реферирани и индексирани в световноизвестни бази данни с научна информация или в монографии и колективни томове 6 пъти и още редица пъти в монографии, колективни томове и не реферирани списания с научно рецензиране. Списъците с научни публикации, резюметата и справката за приносите представят прегледно и удобно информацията в текстовете, с които доц. Иванова кандидатства за академичната длъжност „професор“.

От представената таблична справка за МНИ по група показатели за заемането на академичната длъжност „професор“ е видно, че кандидатът изпълнява изисквания национален минимум от 550 точки и участва в конкурса със 768 точки.

Представените от кандидата публикации са доказателство за развитието на доц. Иванова, като преподавател, изследовател, активен участник във форуми свързани с физическото възпитание, спорта, значението на предучилищното образование, университетски спорт, педагогическата професия и други.

***Научни и научно-приложни постижения на кандидата***

Доц. Иванова. е представила за участието си в конкурса разнообразни по тематичен принцип научни статии и доклади. Едната група публикации е свързана с . компетентности и иновации в образователния процес, физическо възпитание в детската градина и училище Основните приноси на кандидата са представени в Монографията (1) „Детските подвижни игри в целеви, съдържателен и диагностичен контекст“. Монографията е с логична структура, има баланс при представянето на знания от две области: физическото възпитание и методика на обучението в предучилищното образование. Именно тук е авторския принос и новаторството да създаде специфични модели чрез игри за овладяване на различните видове физически упражнения, представляващи основно образователно съдържание на предучилищното физическо възпитание. Налице са достатъчно доказателства в текста на монографията, за да се направи извода за отличната теоретико-методична подготовка на автора. В този труд авторът прави опит да се анализират характеристиките на предучилищно образование, обуславящи естественото право на физическо и психо-социално развитие на детето. Иванова обосновано достига до преосмисляне на възможностите на съществуващите методики за обучение чрез игра и необходимостта от оптимизирането им спрямо съвременната среда, съобразена с възрастовите особености и гарантираща цялостното развитие на детето, както и възможности за опазване на физическото и психическото му здраве. В теоретичен план се подчертава и връзката между двигателната дейност, играта и образованието. Влиянието на спортуването не само върху физическото здраве, но и върху психиката и интелекта, емоциите и изграждането на ценностната система у човека. В монографията са застъпени проблемите свързани с подвижната игра, като основа при педагогическите взаимодействия с проявата и разгръщането на различните нейни функции. Разглеждат се също така взаимоотношенията и социализацията в детската градина, възрастовите особености на игровата дейност и възможности чрез подвижните игри, като целенасочена и организирана активност към даден психичен процес, да се въздейства благоприятно на развитието на познавателната сфера. Предложени са модели с уточнението, че разнообразието на подвижните игри не се изчерпва с тях , а именно детският педагог е този, който преценява най-добре даденото приложение на игрова технология според особеностите на децата, мястото, времето, сезона, уредите и др.. Обусловена е необходимостта да се определят няколко образователните ядра „Естествено-приложна двигателна дейност“, „Игрова двигателна дейност“ и „Спортно-подготвителна двигателна дейност“. Изследователският опит на автора в предучилищното образование позволява да представи и скала за оценка в степени, като ориентир за педагога в този процес С най-голяма стойност в представеният труд оценявам диагностичните процедури, в които основно място имат подвижните игри, чрез които може да се установява детското развитие по посока усвояване на двигателните задачи от образователното съдържание като обем, сложност и качество на изпълнение. Монографията е издадена от Педагогически факултет, Тракийски университет – Стара Загора, 2022 г., с обем 113 страници. Текстът е разделен на предговор, седем части и използвана литература – 83 източника. Рецензирана е от двама научни рецензенти.

По тази тема намират своето място и статиите: № 6.2; 7.4; 7,3; 7,6; 7,7; 7.8; 7,9; 7,10; 7,11; 7,14; 7.18; 7.21; 7.22; 7.23; 7.24. . Към въпроса за „Съвременни метаморфози на взаимоотношенията в детската група“(6.2) авторите изтъкват някои проблеми провокирани от съвременните проблеми на социума и отражението им върху социалното поведение на личността в условията на групова дейност и върху социализацията на деца от предучилищна възраст. Очертават проекции за изграждане на педагогическа технология за динамизиране на взаимоотношенията и стимулиране социалната активност на детето. Към въпроса за „Подвижните игри в подготовката на децата за училище“ „Mobile Games in the Preparation of Children for School“(7.4) и „Игровата двигателна дейност в началното училище…“The play motor activity in the primary school -implementation and problems. (7.22) се изследва темата за училищната готовност от една страна и функционалната стойност на подвижните игри от друга, в контекста на подготовката за училище. Разкриват се негативи, които възпрепятстват ефективния педагогически процес. Към въпроса „Проекции на подвижната игра в процеса на литературна комуникация при педагогическото взаимодействие с 6-7-годишни деца“ Projections of the Game with Motional Performances in the Process of Literary Communication at Pedagogical Interaction with 6-7 Years Old Children (7.3) се поставя фокус върху играта като иманентна характеристика на педагогическото взаимодействие в детската градина и нейната определяща роля в личностното формиране. Изследвана е ефективността на апробирания модел в естествена за предучилищна възраст среда и дейност, осигуряващ динамичен игрови подход при комуникацията с фолклорни или литературни творби. Към въпроса „Българските народни танци в училищното физическо възпитание и спорт“ Bulgarian Folks Dances in School Physical Education and Sport (7.10) се проучват особеностите, традициите, средствата и подходите за достъпно и интересно прилагане в уроците по физическо възпитание началния етап на средното общообразователно училище. Доказват се възможностите на българските народни танци за благоприятно възпитание на децата от началното училище. Статията „Комуникативна компетентност при педагогическото взаимодействие в двигателното обучение“ Communicative Competence of Pedagogical Interaction in Motor Education. (7.6) поставя акцент върху комуникативната компетентност на студентите от специалност Предучилищна и начална училищна педагогика – ОКС „бакалавър“(IVкурс) и ОКС „магистър“, които се обучават в Педагогически факултет на Тракийски университет през учебната 2012/13 г. Резултатите от проведеното анкетно проучване сочат, че изследваните студенти познават същността на педагогическото взаимодействие и адекватно се насочват към най-важните умения, които трябва да притежават като педагози за ефективно осъществяване на физическото възпитание в предучилищна и начална училищна възраст. В статията „Концепция за учебна програма по адаптирана физическа активност за бъдещи детски и начални учители“ Concept of the Curriculum According to the Adapted Physical Activity for Future Preschool and Primary Teachers. (7.7) се предлага въвеждането на нова учебна дисциплина „Двигателен тренинг и адаптирана физическа активност”, като се обръща специално внимание за наложителното оптимизиране на професионалната подготовка на детските и началните учители за адекватна педагогическа дейност по физическо възпитание и спорт, включително и за децата с увреждания, както и за ефективно взаимодействие с другите специалисти – специални педагози, психолози, рехабилитатори, логопеди и др. Към въпроса „Двигателното обучение в предучилищна възраст – актуалност и тенденции “Motor Education at Preschool Age – Actuality and Tendencies (7.8) се обсъжда действащият в Р България образователен модел на двигателно обучение на 3–7-годишните деца и се поставя акцент върху Закона за предучилищното и училищното образование. В статията „Физическо възпитание и диагностични процедури“ Physical Education and Diagnostic Procedures (7.9) е представено изследване със студенти от специалността „Предучилищна и начална училищна педагогика“. Изследваното ниво на компетентност за извършване на количествен и качествен анализ с обобщаващи заключения върху данни от задължителните диагностични процедури, установяващи равнището на физическа дееспособност на учениците от начална училищна възраст, показват дефицити в професионалната подготовка и готовността за интерпретиране на получените данни. В статията „Проблеми при оценяване постиженията в двигателното обучение на учениците от началното училище (оценките по физическо възпитание и спорт - обратна връзка, мотивация, стрес или просто числа за българския ученик) „Problems when evaluating the achievements of the pupils’ motor education in the primary school /the physical education and sport marks – feedback, motivation, stress or simply numbers for the Bulgarian pupils“ (7.11) се поставя фокус върху контрола, проверката и оценката като задължителни елементи на двигателното обучение в българското училище. Обсъждат се критерии и показатели, които обективизират оценяването на учебните постижения на учениците от началния етап на основната образователна степен. Представя се приложен в училище в Cyncoed (Кардиф, Уелс) модел на оценяване като опит и пример на добра практика. Поставен е акцент върху детайлизирането на изискванията по отношение на техника, тактика, психика, естетика и др. на предлаганите двигателни единици. Във фокуса на изследването в статията „Добри практики и иновации при осъществяване на практическото обучение на студенти педагози“ . Good practices and innovations during the realization of the practical training of the pedagogy students. (7.14) присъстват нагласите и оценките на учителите-наставници, като преки носители на желаните професионални качества, които трябва да придобие студентът. Учителите наставници подкрепят осъвременяването на формите на практическо обучение на студентите, като поставят акцент върху активността и мотивацията на стажант учителите. Във взаимодействието учител наставник – стажант учител – академичен преподавател се проявяват съвременните тенденции за мобилност, вариативност и динамика на условията на образователната среда в унисон с изискванията за качество. Съществен резултат от изследването са положителните нагласи на учителите наставници за партньорство с висшето училище в контекста на ученето през целия живот и собственото им професионално развитие. Към въпроса „Active РЕ games - a determinant in the development of relationships in the child diversity group“(7.18). се проучва динамиката на детските взаимоотношения в смесена група, като следствие на приложената педагогическа система от подвижни игри в различните режимни моменти на детската градина. Разглежда проблеми, свързани със социалното развитие на децата. В статиите „Проекции на отношението на бъдещи учители към физическото възпитание върху нагласите им за двигателно обучение в детската градина“ Projection of the attitude of future teachers to physical education on their intentions about motor training in the kindergarten. (7.21) и „„Изследване на нагласите на студенти педагози за формиране на професионална компетентност и готовност за професионален труд“ Research on expectations of student pedagogues for formation of professional competence and readiness for professional work. (7.23) се обръща внимание на специфичният характер за формиране на професионални компетенции. Това предполага и изисква познавателна и двигателна активност от студентите за успешен пренос на получените знания и умения (включително двигателни) в реална работна среда. Проведеното изследване е с цел определяне на нагласите за формиране на професионална компетентност и готовност за професионален труд в областта на физическото възпитание на студенти в специалност „Предучилищна и начална училищна педагогика“. Към въпроса „Компетенции на учителите по физическо образование за провеждане на онлайн обучение“ Competencies of physical education teachers in conducting online education.(7.24) се проучат компетентностите на учителите по физическо възпитание за реализиране на онлайн обучение. Учителите по физическо възпитание и спорт оценяват настоящото онлайн двигателно обучение като относително добро. В същото време образователната дейност на спортните педагози по време на пандемията е намалила тяхната мотивация за професионална дейност. Авторът подробно и задълбочено представя изследваните теоретични основи на изследваните проблеми и възможности на физическото възпитание и спорта в предучилищното и началното образование. Иванова формулира идеи за специалната подготовка, професионалната компетентност на педагога и готовността му за отговор на предизвикателствата на съвремието.

Устойчив е интереса на кандидата към проблематиката на психолого-педагогически измерения на педагогическата дейност – статии 6.1; 7,1; 7.2; 7.12; 7.15; 7.16. Статията „Проявите на дивергентността като особеност на мисленето“ Manifestation of divergence as a specific feature of thinking. (6.1) разглежда проблематиката за интелекта и развитието му, като многообразие от противоречия в гледните точки. В изследването са систематизирани и изведени теоретични постановки и някои практически аспекти въз основата на особености на развиващо обучение чрез процеса решаване на задачи и нуждата от умела работа с хипотези и многовариантно търсене на решение при решаване на дадена задача. Чрез развитието на дивергентното мислене на студентите се съдейства за изграждане на умения и способност за пренос чрез решаване на ограничен брой задачи в близки области, създаване на стил на работа, пораждащ вътрешна мотивация за решаване на задачи. В статията „Рефлексия и ефективност при физическото възпитание“ Reflection and effectiveness in physical education (7.1) е изложено виждането, че при физическото възпитание могат да се създадат и използват благоприятни предпоставки за проява и развитие на рефлексия, способстваща оптимизирането на физическото възпитание при 16 – 19-годишни ученици. Подпомага реализирането на важни функции на образователния процес: целева, съдържателно-информационна, мотивационна, корекционна, контролна, развиващо-възпитателна. Към въпроса „Аспекти на развиващата се рефлексия у студентите в методическата им подготовка“(7.2) се фокусира система на работа за развиване на педагогическа рефлексия и овладяване на модели за професионален рефлексивен анализ и оценка от студенти третокурсници и дипломанти от Педагогическия факултет при Тракийски университет. В експеримента конструирането на рефлективната практика на студента се базира върху процеса на учене чрез чужд и личен опит. Симулираната проблемност в научно-приложната дейност се явява ориентир за студента, важна стъпка към ефективното педагогическо взаимодействие и генериране на опит, В статията „Метакогнитивни процеси при възприемането на специализиран текст“ Metacognitive processes in the perception of the specialized text. Research in kinesiology (7.12) предмет е влиянието на метакогнитивните процеси върху резултативните характеристики на възприемането с разбиране на научна информация в областта на теорията и методиката на физическото възпитание. Стига се до заключението, че целенасоченото формиране на умения за работа с дидактически ресурси би повишило ефективността на учебно-познавателната дейност на студентите и оптимизирало научно-методическата им подготовка. Към въпроса „Метакогнитивни компоненти в структурата на уменията в двигателното обучение“ Metacognitive Components in the Structure of the Abilities of Motor Education. (7.16) се разглеждат двигателните умения в дейностен и операционен план, метакогнитивните компоненти в двигателното обучение и в спортната практика. Умението да се решават задачи се развива чрез усилия и интелигентност, където мисленето се проявява най-вече чрез рефлексия и антиципация. Статията „Антиципацията в структурата на уменията за решаване на задачи“ Anticipation in the structure of the solving problems skill (7.15) акцентира върху съществената роля на предвиждането в евристичните аспекти на дейността решаване на задачи. Чрез решаването им се изграждат различни елементи на математическата компетентност на студентите. В следствие се постигат по-високи нива на вътрешна целева ориентация, осигурява се ефективност при формиране на антиципативни способности, с тенденция за преносимост във възрастите и дейностите.

Трета група публикации обединява въпроси свързани с Биологични закономерности и социални функции на двигателната дейност. В тях авторът обединява актуална информация, позволяваща да се направят изводи, които да послужат като основа за разгръщане на по-цялостно изследване за влиянието на спортуването върху двигателните функции на организма и различни негови нарушения. Тук отнасям публикациите: Ефект на изометричната тренировка и плуването за изграждане силен мускулен корсет при деца с гръбначни деформации. Effect of Isometric Training and Swimming for a Strong Muscular Corset Build Up in Children With Spinal Deformities (7.5); Хипотерапията като алтернативен метод за подобряване на праксисните функции на деца с множество разстройства. Hippotherapy as an alternative method of improving the praxis function in children with multiple disorders (7,17); Ефекти на хипотерапия върху аспекти от моториката при деца с разстройства от аутистичния спектър. Effects of hippotherapy on motor aspects in children with autism spectrum disorders.(7.20). Към въпроса за Мотивация и удовлетвореност от учителския труд отнасям публикациите: „Фактори на удовлетвореността на началните учители от професионалната дейност“.(6.3); „Удовлетвореност на учителите, преподаващи физическо възпитание и спорт, от професионалния труд.“ Teachers’ satisfaction with their professional activities in physical education and sport.(7.16); Attitudes of pre-service teachers in primary and pre-school pedagogy to work in their special subject.(7.19). В тях изследователя е установил, факторите, които влияят положително върху удовлетвореността на учителите, както и на тяхната професионалната квалификация и кариерното развитие. Очертан е променен профил на началните учители в страната.

В представената за конкурса глава „Двигателните умения като компонент на компетентността“ от колективна монография „Компетентностен подход в обучението на студенти от педагогически специалности“ се представя научноизследователска дейност с фокус към специалната подготовка, професионалната компетентност на педагога и готовността му за отговор на предизвикателствата на съвремието, доброто познаване на дидактическите етапи на двигателното обучение и свързаните с тях физиологически и психологически закономерности. Втората представена глава от колективна монография „Физическото възпитание в България с фокус върху здравето на младите хора“ Physical Education Practices in Bulgaria with a Focus on Young People’s Health е резултат от преподавателския и изследователски интерес на автора към текущото състояние на физическото възпитание в България и са представени тенденциите на развитие, като приоритети на държавната политика на Р България относно здравето и благосъстоянието на бъдещото поколение. Разширено е обсъдено мястото на физическото възпитание в българската образователна система и е направен ретроспективен преглед в конкретиката на учебен план, общообразователен минимум, държавни стандарти за учебно съдържание и др. нормативни документи, регламентиращи състоянието на физическото възпитание в различен времеви диапазон. Посочени са както положителните, така и някои негативи в състоянието му.

Кандидата в конкурса представя учебник озаглавен „Теория и методика на физическото възпитание в предучилищна възраст.“ предназначен за студентите от специалностите „Предучилищна педагогика“ и „Предучилищна и начална училищна педагогика“, за детските педагози, както и за интересуващите се от проблеми в областта на физическото възпитание във възрастовия период 3-7 години. В него са включени базови въпроси от теорията и методиката на физическото възпитание. Разглеждат се основите на двигателната култура, теоретични и методически постановки на образователния процес в детската градина. Анализирани и синтезирани са теоретичните и методическите основи на физическото възпитание. Представена е методиката на двигателното обучение за 3–7-годишните деца.

***Оценка на приносите на кандидата***

Получените резултати от всички изследвания са с изчерпателен анализ и са направени коректни изводи и препоръки за теорията и практиката. Стилът, на който са написани трудовете, е четивен и същевременно прецизен от научна гледна точка. Обобщавайки прегледа им мога да заключа, че Иванова прави успешен опит да анализира характеристиките на обучението и преподаването по физическо възпитание - специалната подготовка, професионалната компетентност на педагога и готовността му за отговор на предизвикателствата на съвремието.

Приносите, съдържащи се в публикациите на доц. д-р Веселина Георгиева Иванова, представени на конкурса за заемане на академична длъжност „професор“ са в областта на общата и предучилищната педагогика на обучение по физическо възпитание. Имат теоретичен, методически и практико-приложен характер. Теоретичния и методически характер се изразява в произлизащите специфични цели на предучилищното физическо възпитание. Систематизирани са и изведени теоретични и практически постановки въз основата на особености на развиващо обучение. Изследвана е същността на умението да се решават двигателни задачи. Установено е, че подвижни игри, приложени в система при педагогическото взаимодействие в други образователни направления в детската градина, осигуряват целевата насоченост към комплексно развитие на детската личност. Обсъдени са особености в приложението на подвижните игри в смесената по възраст група – въпрос, който не е засяган в специализираната литература до сега. Проучен и проследен е ефектът от прилагане на изометричната тренировка и плуването, както и хипотерапията върху двигателната функция при деца с различни затруднения. Изследвана е удовлетвореността на началните учители и на учители по физическо възпитание от професионалната им дейност и факторите, които влияят върху нея.

Практико-приложният принос се доказва от съставените Модели чрез игри, критерии за оценяване моториката на децата чрез подвижните игри, изследване отношението към онлайн обучението по физическо възпитание, идеи за осъвременяване на формите и съдържанието на практическото обучение на студентите педагози. Обобщен е дългогодишен опит и методика на прилагане на система на работа за развиване на педагогическа рефлексия и овладяване модели за професионален рефлексивен анализ и оценка при двигателното обучение на деца и ученици. Разработено и приложено в практиката е електронно методическо помагало по фитнес и бодибилдинг, способстващо към оптимизиране физическата подготовка на ученици. Предложена е методиката на двигателното обучение, която включва: прилагане на теоретичните основи и общите закономерности на физическото възпитание в предучилищна възраст; методическа разработка на образователното съдържание в направление „Физическа култура“ за 3–7-годишните деца; формиране на приложими знания, на двигателни умения и компетенции за основните технически параметри на двигателните действия; ефективна професионална подготовка по физическо възпитание на педагозите.

Постигнатите резултати допринася за осъвременяване на теорията, практиката и методиката по физическо възпитание и спорт. Резултатите от изследванията могат да се използват и при по-нататъшни проучвания на възможностите за развиване на физическата подготовка и в частност подвижните игри в предучилищното и начално училище.

***Заключение***

Научните приноси на доц. д-р Веселина Георгиева Иванова са представени в публикациите и, които са в обхвата на педагогиката на обучението по физическо възпитание и спорт. Според кандидатът протичащият в съвремието процес на смяна на фокуса в обучението от преподаването на знания към овладяването на компетентности налага необходимостта от комплексно и балансирано отношение към теоретичните и практическите му измерения. База на която тя стъпва и методично развива знанията и методите за специалната подготовка и професионалната компетентност на педагога. Всичко това говори за високо ниво на теоретична, преподавателска и изследователска подготовка. Представената продукция за рецензиране не дублира разработки на други автори и няма наличие на плагиатство

Взимайки предвид всичко гореизложеното и в качеството си на рецензент и член на научното жури, убедено предлагам на членовете на уважаемото научно жури да гласуват на Веселина Георгиева Иванова да бъде присъдена академичната длъжност „*професор*“ по Методика на обучението по физическо възпитание в област на висше образование 1. Педагогически науки, професионално направление 1.3 Педагогика на обучението по…

09.09.2022 г. Проф.. д-р Боряна Туманова